Charles Xuereb

Charles Xuereb (twieled fil-Ħamrun fl-4 ta' Mejju 1948) huwa storiku, kittieb, akkademiku, xandar, ġurnalist, u lekċerer Malti fl-Università ta' Malta. 

Huwa ħadem fil-qasam tax-xandir u tal-ġurnaliżmu, l-ewwel fuq ir-rediffusion u mis-snin 60 tas-seklu 20 fit-televiżjoni, ftit qabel ma beda fuq ir-radju. Huwa ħadem mal-BPC International li ġiet stabbilita mill-pijunier tal-komunikazzjoni Joseph Brockdorff. Xuereb ħadem għal diversi snin ukoll mal-Gvern ta' Malta fid-Dipartiment tal-Edukazzjoni. Attwalment huwa lekċerer fl-Università ta' Malta u President tal-Bord Editorjali ta' Campus FM.

 Karriera 
Charles Xuereb ħadem mad-Dipartiment tal-Edukazzjoni ta' Malta u kien għalliem tal-Malti u tal-Franċiż. Bejn l-1964 u l-1965 huwa kien l-editur tar-rivista Malteen, l-ewwel rivista għaż-żgħażagħ f'Malta. Bejn l-1965 u l-1968, Xuereb ħadem ukoll bħala ġurnalist mal-ġurnal The Times of Malta . F'Jannar 1969 beda jipproduċi u jippreżenta programmi kulturali u taż-żgħażagħ, u mill-1976 beda jipproduċi u jippreżenta kwiżżes fuq l-istazzjonijiet tat-televiżjoni nazzjonali.

F'Diċembru 1984, Charles Xuereb beda jippreżenta l-programm Bonġu Malta li baqa' għaddej sal-25 ta' Mejju 1986. Kien programm maratona mid-9 ta' filgħodu sas-2 ta' waranofsinhar tal-Ħadd. Permezz ta' dan il-programm, l-ekwipaġġ televiżiv tal-programm kien dar 64 raħal f'Malta u kienet l-ewwel darba li kienu nħarġu l-kameras mill-istudjos għal programm televiżiv li ma kienx l-aħbarijiet. Kien ukoll l-ewwel programm televiżiv li kien jixxandar il-Ħadd filgħodu. Għalkemm il-programm Bonġu Malta ma kienx fih kontenut kontroversjali, ma kienx nieqes minn kontroversji, meta fis-snin 80 tas-seklu 20 sar bojkott fuq ix-xandir mill-Oppożizzjoni ta' dak iż-żmien, skonthom minħabba nuqqas ta' bilanċ. Fil-qasam tax-xandir Charles Xuereb dejjem żamm 'il bogħod mill-politika.

Fis-snin 80 tas-seklu 20, Xuereb kien jieħu sehem fil-konferenzi tal-Ministri Ewropej responsabbli għaż-żgħażagħ fil-Kunsill tal-Ewropa fi Strasburgu, Franza. Għal 6 snin huwa kellu r-rwol ta' konsulent dwar l-affarijiet taż-żgħażagħ għall-Ministeru Malti tal-Affarijiet Barranin, il-Kultura u ż-Żgħażagħ. 

Wara l-promulgazzjoni tal-Att dwar ix-Xandir fl-1991 sabiex jiddaħħlu r-riformi fix-xandir f'Malta kif imħabbra mill-Gvern fil-White Paper imsejħa "Ix-Xandir: Impenn għall-Pluraliżmu", Xuereb ġie inkarigat mill-Gvern ta' Malta biex jaħdem fil-qasam tat-televiżjoni edukattiva u mill-1996 kien l-ewwel persuna li mexxa l-istazzjon lokali Education 22. Fl-2001 Charles Xuereb inħatar bħala maniġer ġenerali tal-Audiovision Productions li kienu jipproduċu bosta programmi fuq it-televiżjoni. Fost id-diversi programmi popolari li ppreżenta matul is-snin hemm Għal Fuq Ġbin, Kalejdoskopju, Mas-16, Imħabba u Sess, Persocom, Tuffieħ, Narak Fis-Seba''', Il-Ħadd mal-Maltin, Sitta Sitta, Tbissima u Werqa.

Charles Xuereb qatt ma ried ikun assoċjat ma' prodotti kummerċjali u għaldaqstant sostna li qatt ma aċċetta li jagħmel reklami ta' prodotti kummerċjali għax kien jippreferi li jibqa' assoċjat biss mal-programmi li kien jagħmel. Xuereb għadu jikkontribwixxi fil-qasam tax-xandir bħala mistieden f'diversi programmi televiżivi fosthom Kieku Kien li jixxandar fuq TVM kif ukoll f'intervisti fuq poddati fosthom ta' Jon Mallia. Ħa sehem ukoll fuq dibattitu mxandar fuq Go TV dwar l-effetti tal-kolonjaliżmu Brittaniku f'Malta fejn il-maġġoranza tal-udjenza vvutat li l-effetti kienu negattivi.

Charles Xuereb huwa wkoll storiku u lekċerer fl-Università ta' Malta, fejn jagħti lekċers dwar il-memorja u l-identità kollettiva kif ukoll dwar l-istudji postkolonjali, il-ħsieb kritiku u l-komunikazzjoni. Huwa l-President tal-Bord Editorjali ta' Campus FM u jmexxi l-programm Isfar u Nnuklat fuq Campus 103.7.

 Studji u riċerka 
Charles Xuereb kiseb l-edukazzjoni tiegħu fil-Liċeo u fil-Kulleġġ Edukattiv ta' San Mikiel. Huwa studja wkoll għall-Masters fil-Ġestjoni tal-Midja fl-Università ta' Stirling fl-Iskozja. Fl-2013 huwa ggradwa b'dottorat fil-filosofija fl-Università ta' Malta bit-teżi investigattiva France in the Maltese collective memory (Franza fil-memorja kollettiva tal-Maltin) dwar kif il-memorja transġenerazzjonali jaf influwenzat l-identità nazzjonali Maltija attwali. 

Huwa kiteb għadd ta' kotba dwar dan il-qasam b'rabta mal-identità Maltija bit-tir li jqanqal dibattitu san, fejn tiġi rikonoxxuta l-istorja awtentika ta' Malta fi żmien il-kolonjaliżmu tal-imgħoddi sabiex b'mod responsabbli wieħed ikun jista' tassew iħares lejn il-ġejjieni taċ-ċittadini Maltin. L-aħħar ktieb ta' riċerka tiegħu f'dan il-qasam li ġie ppubblikat fl-2022 huwa Decolonising the Maltese Mind, in search of identity (Id-Dekolonizzazzjoni ta' Moħħ il-Maltin, tfittxija ta' identità).

 Unuri 
Fl-2011 Charles Xuereb ġie nnominat bħala Kavallier tal-Leġjun tal-Unur (bil-Franċiż: Légion d'honneur) tal-Ordni Nazzjonali Franċiż mill-Gran Mastru tal-Ordni u l-President ta' Franza ta' dak iż-żmien Nicolas Sarkozy bħala rikonoxximent għas-servizz fit-tul u ddedikat tiegħu għat-tixrid tal-kultura Franċiża u għat-tisħiħ tar-relazzjonijiet bejn il-Franċiżi u l-Maltin.

Barra minn hekk, fl-1 ta' Diċembru 2022 f'Pariġi, l-Academie française (l-Akkademja Franċiża), li ġiet stabbilita mill-Kardinal Richelieu fl-1635 u li hija l-ogħla awtorità akkademika li storikament ħadet ħsieb il-protezzjoni u l-promozzjoni tal-lingwa u tal-letteratura Franċiża madwar id-dinja, onorat lil Dr. Xuereb u erba' rebbieħa internazzjonali oħra (Osvalde Lewat, Jennifer Montagu, Denis Vaugeois u Frantz Voltaire) bil-Prix du Rayonnement de la Langue française (Premju għat-Tixrid tal-Lingwa Franċiża) għall-kontribut tiegħu għat-tixrid tal-lingwa Franċiża f'Malta.

 Kotba 

 Mas-16. 1975.
 Imħabba u Sess, 1985.
 France in the Maltese Collective Memory, Perspectives, Perceptions, Identities after Bonaparte in British Malta (Malta University Press, 2014/2021); teżi tad-dottorat tal-filosofija fl-Università ta' Malta.
 Decolonising the Maltese Mind, in search of identity, Midsea Books, Malta, 2022, ISBN: 978-99932-7-905-1.
 Bellilote u l-Bjar ta' Napuljun'', Klabb Kotba Maltin, 2024.

 Referenzi 

Kategorija:Xandara Maltin
Kategorija:Ġurnalisti Maltin
Kategorija:Kittieba Maltin
Kategorija:Twieldu fl-1948
Kategorija:Nies mill-Ħamrun